**KORONA – PRAZNA UČION**(ic)**A**

**Štetne posljedice pandemije na obrazovanje učenika vide se u prazninama u znanju.** **Što je s prazninama u odgoju učenika?**

 **Iznenadne promjene u školovanju uzrokovane pandemijom**

 Petak je. Zadnji je sat, svi su umorni i jedva čekaju otići kući, kad odjednom razrednik sav užurban ulazi u učionicu i donosi iznenadne vijesti: „Kreće nastava na daljinu!“ Objasnili su nam da zbog pandemije koronavirusom *covid-19*, koja trenutno vlada svijetom, prelazimo na model nastave kod kuće, ali najviše dva tjedna dok se situacija malo ne smiri. Bili smo uzbuđeni jer nikada prije nismo iskusili nešto slično. Prva dva tjedna nastave na daljinu svima su bila zanimljiva. Pratili smo je preko TV-a i izvršavali aktivnosti koje su nam učitelji slali putem internetske aplikacije. Očekivali smo brz povratak u školske klupe, ali taj povratak se stalno odgađao. Svaki smo tjedan putem medija slušali: „ Učenici predmetne nastave osnovnih škola i dalje ostaju kod kuće zbog rasta broja zaraženih u Hrvatskoj.“ Ostali smo kod kuće do kraja te školske godine! I učiteljima i učenicima postalo je naporno. Nedostajali su nam prijatelji, druženja i nekadašnji uobičajen život. Po cijele dane sjedili smo iscrpljeni za računalima i telefonima, te imali sve manje slobodnog vremena. Odjednom smo otkrili da stjecanje znanja putem ekrana (unatoč trudu i umijeću nekih predanih učitelja) nije učinkovito kao na nastavi uživo. Veselje zbog ugode ostanka kod kuće i smišljanja raznih prečica (koje tehnologija omogućava) u dosezanju odličnih (i nerealnih) ocjena, ubrzo je – splasnulo!

 **Školovanje uz mjere zaštite od širenja zaraze**

 Tek što smo se oporavili od stresa uzrokovanog potresom, koji se također dogodio u međuvremenu, stigla je nova školska godina i, nadali smo se, novi (stari) početak. Dolazimo u školu nakon dugo vremena. Osjećaj je bio izuzetno čudan. Kao da smo prvi put ovdje. Sjedamo u naše klupe i zbunjeno gledamo jedni u druge. Svi su se promijenili, no ipak nam je jako drago što se ponovno vidimo. Imali smo samo jedan dan da svi zajedno uživamo kao razred jer nas je u novoj školskoj godini opet dočekao novi način nastave. Naša je škola odabrala ,,B model“ održavanja nastave, tj. pola učenika u školi, a pola na daljinu; svakih pet radnih dana dolazi do izmjene. Obvezno svi nosimo maske, a prostor, u kojem boravimo kao u balonu, često se dezinficira i provjetrava. Držimo razmak i češće peremo ruke. To se baš nikome nije svidjelo jer su razdvojili prijatelje koji su se upravo ponadali da će ponovno zajedno ići u školu. Krenuli smo s gradivom i tek tada u potpunosti shvatili koliko je prethodna godina utjecala na naše (ne)znanje. Bilo je naporno, a neučinkovito. Učitelji planiraju kako nadoknaditi gradivo, rade usporedno (zapravo dvostruko) s učenicima u školi i na daljinu. Praznine u znanju kod svih su prisutne kao i slabije ocjene. Nakon toga opet prelazimo na ,,C model“ nastave, dakle svi učenici prate nastavu na daljinu zbog velikog broja zaraženih. Unatoč trudu učitelja i angažiranosti roditelja… Gradivo ne razumijemo, a neki ga i ne doživljavaju ozbiljno te slabo sudjeluju. Raste zabrinutost, nesnalaženje, strah, frustracije i neizvjesnost.

U zadnjem tromjesečju vraćamo se opet u školske klupe.

 **Povratak u školu – zbrajanje štete**

Treća pandemijska školska godina počela je u ,,A modelu“. Nastava se za sve učenike odvija uživo pod spomenutim epidemiološkim mjerama. I dalje nema terenske nastave, nema izleta, nema druženja, okupljanja, timskog rada i prilika za jačanje razrednog zajedništva. I dalje ne možemo pod maskom vidjeti ohrabrujući osmijeh učitelja. Učionice su svako malo poluprazne, učenici, ponekad i cijeli odjeli, idu u izolaciju ili samoizolaciju. Izvan škole neki slabo mare za epidemiološke mjere.

Nagle promjene koje smo doživjeli, a koje su zahtijevale brzu, djeci neprirodnu prilagodbu, sada izlaze na vidjelo. Želja za uspjehom i pritisak roditelja također se pojavljuju kao dodatno opterećenje u vremenu kad i odrasli (odgovorni) lutaju u upravljanju nastalom krizom. Svatko o koroni, cijepljenju i mjerama ima svoje mišljenje i ta se mišljenja često razlikuju što dovodi do sukoba i nepoštivanja tuđih stavova.

 Pojavljuju se razni oblici nasilja koji ponegdje, (kako smo vidjeli u primjeru skupina koje se protive nošenju zaštitne maske u školi), prelaze granice prihvatljivog i za djecu sigurnog ponašanja. Držanje fizičkog razmaka, kao i dulji periodi razdvajanja, nedostatak bliskijeg, humanijeg kontakta uživo, očito čine svoje i među učenicima. I u školi bilježimo porast verbalnog te fizičkog nasilja. Učenici su izgubili redovitost u građenju prijateljstva i tolerancije. Neka su djeca toliko dugo bila razdvojena od svojih prijatelja, toliko dugo se ni s kim nisu družila niti komunicirala da su zaboravila pravila lijepog ponašanja, zaboravila su raditi timski i zaboravila su kako treba podržavati svoje kolege i biti uz njih kad god to njima treba.

 **Zalog za budućnost**

Prema provedenim istraživanjima, ali i na vlastitom iskustvu, možemo zaključiti da je nastava na daljinu štetno utjecala na obrazovanje učenika. No, jednako je utjecala i na ponašanje učenika. Praznine u znanju mogu se popuniti u godinama koje slijede prilagođavanjem sadržaja i metoda poučavanja. Ali, tko će i kako djeci vratiti dio izgubljenog djetinjstva? Onaj odgojni dio koji je uz obrazovanje jednako važan, možda i važniji, koji nas treba učiniti ljudima (ne onakvima kakvi vrijeđaju i fizički nasrću na neistomišljenike).

Treba pomoći onima koji su postali tjeskobni, malodušni, otuđeni ili agresivni.

Sada svi; djeca, učitelji, roditelji, stručnjaci i ljudi općenito, moramo znati surađivati i biti zajedno jači u izazovnim vremenima u kojima se svi teško snalazimo. Ipak, dobra strana pandemije i cijelog tog kaosa jest vrijedna životna lekcija - volimo školu i to uživo!

Učenica: MARTA IVEKOVIĆ, 7.d razred

Mentorica: VALERIJA NOVAK